b'\n_START_ARTICLE_\nLand\n_START_SECTION_\nLand som et afgr\xc3\xa6nset geografisk omr\xc3\xa5de\n_START_PARAGRAPH_\nLand er ikke altid synonymt med stat, da et land kan indg\xc3\xa5 i en st\xc3\xb8rre statsdannelse, som f.eks. Gr\xc3\xb8nland og F\xc3\xa6r\xc3\xb8erne, der sammen med det egentlige Danmark indg\xc3\xa5r i den danske stat. Ligeledes er land ikke altid synonymt med nation, da indbyggerne i et land ikke n\xc3\xb8dvendigvis deler en f\xc3\xa6lles national identitet._NEWLINE_Land brugtes i \xc3\xa6ldre dansk som betegnelse for landskab, hvilket g\xc3\xa5r igen i stednavne som Jylland, Lolland, Svealand og G\xc3\xb6taland. P\xc3\xa5 nogle sprog benyttes "land" om et omr\xc3\xa5de med et vist selvstyre, som forbundslande i \xc3\x98strig og Tyskland (Bundesland, tidligere kaldet Land) eller "countries" som Storbritannien, der best\xc3\xa5r af: England, Skotland, Wales og Nordirland.'